SKLEP KOMISIJE

z dne 29. novembra 2011

o varnostnih zahtevah, ki jih morajo izpolnjevati evropski standardi za kolesa, kolesa za mlajše otroke in prtljažnike za kolesa v skladu z Direktivo 2001/95/ES Evropskega parlamenta in Sveta

(Besedilo velja za EGP)

(2011/786/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2001/95/ES Evropskega parlamenta in Sveta z dne 3. decembra 2001 o splošni varnosti proizvodov (1) ter zlasti člena 4(1)(a) Direktive,

ob upoštevanju naslednjega:

Komisija je z Odločbo 2006/514/ES (2) v Uradnem listu Evropske unije objavila sklicevanja na evropske standarde EN 14764:2005 za mestna in treking kolesa, EN 14766:2005 za gorska kolesa, EN 14781:2005 za tekmovalna kolesa in EN 14872:2006 za prtljažnike za kolesa.

Mladi kolesarji se pogosto poškodujejo med igranjem ali prehitro vožnjo (4) in so zlasti izpostavljeni nevarnosti padcev, ker med odraščanjem še razvijajo motorične sposobnosti in se šele učijo ravnanja s kolesom, vključno s sposobnostjo izogibanja oviram, pešcem ali drugim kolesarjem. Otroci zaradi teh dejavnikov in višjega težišča težko obdržijo ravnotežje.

Glede na zbirko podatkov o poškodbah je bilo med vsemi poškodovanimi uporabniki koles v EU 37 % otrok, starih med 5 in 9 let (5) . Čeprav znaten delež teh poškodb izhaja iz prometnih nesreč, se veliko nesreč zgodi tudi med igranjem, ko se mladi kolesarji zaletijo v predmete ali druge ljudi ali preprosto padejo s kolesa. V Združenem kraljestvu se ocenjuje, da je vsako leto v bolnico pripeljanih več kot 2 000 otrok, ki so se ponesrečili med kolesarjenjem doma, in nadaljnjih 21 000, ki so se ponesrečili na krajih, kot so parki in igrišča (6) .

Ko bodo zadevni standardi na voljo in če se bo Komisija odločila, da sklicevanja nanje objavi v Uradnem listu, je treba po postopku iz člena 4(2) Direktive 2001/95/ES domnevati, da kolesa, kolesa za mlajše otroke in prtljažniki za kolesa, ki so v skladu z navedenimi standardi, izpolnjujejo splošne varnostne zahteve iz Direktive 2001/95/ES glede varnostnih zahtev, ki jih zajemajo standardi.

Ukrepi, predvideni s tem sklepom, so v skladu z mnenjem Odbora, ustanovljenega s členom 15 Direktive 2001/95/ES. Evropski parlament in Svet jim nista nasprotovala –

SPREJELA NASLEDNJI SKLEP:

Člen 1

V tem sklepu se uporabljajo naslednje opredelitve pojmov:

„gorsko kolo“ je kolo z najvišjo višino sedeža 635 mm ali več, namenjeno za uporabo izven cest na grobem terenu, javnih cestah in javnih poteh, s primerno okrepljenim okvirjem in drugimi sestavnimi deli ter ponavadi s širokimi gumami z grobim profilom in velikim številom prestav;

Člen 2

V Prilogi k temu sklepu so določene posebne varnostne zahteve za kolesa, kolesa za mlajše otroke in prtljažnike za kolesa, ki jih morajo izpolnjevati evropski standardi v skladu s členom 4 Direktive 2001/95/ES.

Člen 3

Ta sklep začne veljati dvajseti dan po objavi v Uradnem listu Evropske unije.

(1) UL L 11, 15.1.2002, str. 4.

(2) UL L 200, 22.7.2006, str. 35.

(3) UL L 170, 30.6.2009, str. 1.

(4) http://www.rospa.com/roadsafety/info/cycling_accidents.pdf

(5) Zbirka podatkov o poškodbah (IDB) za obdobje 2006–2008.

(6) http://www.capt.org.uk/resources/talking-about-cycle-safety

PRILOGA

DEL I

Posebne varnostne zahteve za kolesa

ODDELEK 1

Varnostne zahteve za vse vrste koles

1. Splošne zahteve

Vsa kolesa morajo biti zasnovana tako, da se prilagajajo sposobnostim vožnje in telesni pripravljenosti predvidenih uporabnikov. Posebno pozornost je treba nameniti zasnovi koles za mlajše otroke.

Pri vožnji s kolesom mora biti ob razumni in predvidljivi uporabi proizvoda stopnja tveganja za poškodbe ali ogrožanje zdravja minimalna, še sprejemljiva in skladna z visoko ravnjo zaščite zdravja in varnosti.

Vsi sestavni deli, ki so uporabniku dosegljivi med običajno ali predvideno uporabo, ne smejo povzročiti fizičnih poškodb.

Uporabnike je treba obvestiti o možnih tveganjih in nevarnostih ter o tem, kako jih preprečiti (glej oddelek o informacijah o varnosti proizvoda).

Kolesa morajo biti spredaj, zadaj in ob strani opremljena s svetili in odsevniki, ki zagotavljajo dobro vidljivost kolesa in voznika. Ta oprema mora biti v skladu z veljavnimi predpisi države, v katerih se proizvod trži.

Proizvajalec mora navesti priporočeno največjo dovoljeno nosilnost (npr. težo voznika in potnikov, prtljage, prtljažnika itn.) kolesa.

Proizvajalec mora navesti, ali je kolo primerno za nameščanje prtljažnika in (ali) otroškega sedeža.

2. Fizikalne lastnosti

Ravnanje

V celoti sestavljeno kolo mora omogočati stabilno ravnanje med vožnjo, zaviranjem, zavijanjem in usmerjanjem. Kolo mora biti možno voziti z eno roko stran od krmila (kot pri nakazovanju smeri), ne da bi to oteževalo upravljanje kolesa ali bilo nevarno za voznika.

Stabilnost

Vsi deli kolesa morajo biti zasnovani tako, da zagotavljajo raven stabilnosti, ki ustreza običajni uporabi predvidenega uporabnika.

Omogočeno mora biti, da je kolo možno voziti z eno roko stran od krmila (kot pri nakazovanju smeri), ne da bi to oteževalo upravljanje kolesa ali bilo nevarno za voznika. Kolo z naloženim prtljažnikom mora omogočati stabilno ravnanje med vožnjo, zaviranjem, zavijanjem in usmerjanjem.

Vzdržljivost/utrujenost materialov

Vsi deli kolesa morajo biti varni za predvidenega uporabnika vso življenjsko dobo proizvoda. Na teh delih mora biti po potrebi označena dovoljena obraba, po kateri jih je treba zamenjati, da se zagotovi njihovo brezhibno delovanje.

Vplive vremenskih razmer (npr. dežja) na zavorne sisteme je treba kar se da zmanjšati.

Zavorni sistemi

Kolo mora biti opremljeno z najmanj dvema neodvisnima zavornima sistemoma. Najmanj eden mora delovati na sprednjem kolesu in eden na zadnjem. Zavorni sistemi morajo biti zasnovani tako, da zagotavljajo varno zaviranje na mokrem in suhem terenu.

Odločitev o tem, ali voznik zadnjo zavoro upravlja z roko ali z nogo, mora biti v skladu z zakonodajo, običaji ali preferencami države, v katero se kolo dobavlja.

Ostri robovi

Izpostavljeni robovi, ki bi med običajno vožnjo, običajnim ravnanjem ali vzdrževanjem lahko prišli v stik z uporabnikovim telesom, ne smejo biti ostri.

Zagozditev

Kolesa ne smejo povzročati tveganja za zagozditev, ki se mu lahko izognemo z zasnovo kolesa.

Če obstaja tveganje za zagozditev med običajno uporabo ali vzdrževanjem, mora biti to omenjeno v navodilih za uporabo oziroma opozorilih na kolesu.

Štrleči deli

Štrlečim delom se je treba izogibati, če se uporabnik z njimi lahko poškoduje.

3. Mehanske lastnosti

Mehanizmi za zlaganje

Mehanizmi za zlaganje morajo biti funkcionalni, stabilni in varni pred nenamernim odprtjem med uporabo ter ne smejo povzročiti poškodb.

Pritrdilni deli

Vsi pritrdilni deli, vijaki, špice in matice, uporabljeni na kolesu, morajo biti prave velikosti in iz primernega materiala, da se preprečijo poškodbe.

Vsi pritrdilni deli in vijaki, ki so na kolesu uporabljeni na mestih, pomembnih za varnost, morajo biti dobro pritrjeni, da se prepreči nenamerno zrahljanje.

Prilagodljivost in krmilne priprave

Ravnanje z deli kolesa, ki so zasnovani tako, da se lahko prilagodijo velikosti ali postavi uporabnika, na primer s sedežem ali krmilom, mora biti enostavno in ne sme ogrožati varnosti uporabnika. V navodilih mora biti navedeno primerno orodje za njihovo prilagoditev, ob upoštevanju predvidenega uporabnika. Vse krmilne naprave morajo biti enostavno in varno dosegljive v pogojih običajne uporabe. Zasnovane in nameščene morajo biti tako, da uporabniku omogočajo ohranjanje nadzora nad kolesom. Vozniku mora biti zlasti omogočeno, da lahko zavira in menjuje prestave z vsaj eno roko na krmilu.

4. Kemične lastnosti

Vsi deli, ki se jih voznik dotika, ne smejo povzročiti nevarnosti zastrupitve predvidenega uporabnika, zlasti na kolesih za mlajše otroke.

5. Preskusne metode

Standard mora določati preskuse stabilnosti, preskuse delovanja za oceno največje obremenitve, pogonskega mehanizma, zaviranja, usmerjanja in vzdržljivosti delov okvira ter preskuse utrujenosti materialov.

6. Informacije o varnosti proizvoda

Informacije o varnosti proizvoda morajo biti v jeziku(-ih) države, v kateri se proizvod trži.

Informacije o varnosti proizvoda morajo biti zagotovljene pri vseh vrstah koles. Take informacije morajo biti čitljive, razumljive in kar se da izčrpne ter hkrati jedrnate.

Vizualni prikazi, na primer slike in risbe, morajo biti na vidnem mestu v informacijah o varnosti proizvoda.

Informacije o varnosti morajo vključevati informacije o nakupu, navodila za uporabo, čiščenje, preverjanje in vzdrževanje, oznake in opozorila ter opozarjati na morebitne nevarnosti in previdnostne ukrepe za izogib nesrečam.

Informacije o varnosti morajo vključevati navodila za pravilno namestitev odsevnikov in luči, da se zagotovi največja možna vidnost, v skladu z veljavnimi predpisi države, v katerih se proizvod trži.

Informacije o varnosti, zagotovljene ob proizvodu, ne smejo biti v nasprotju z običajno uporabo proizvoda.

Na okviru mora biti vidna in trajna oznaka zaporedne številke okvira na lahko vidnem mestu ter naziv in naslov izvajalca, ki je kolo sestavil (ali njegovega zastopnika).

ODDELEK 2

Dodatne varnostne zahteve za posamezna kolesa

Za kolesa, navedena v tem oddelku, se poleg varnostnih zahtev iz oddelka 1 uporabljajo naslednje zahteve:

1. Kolesa za mlajše otroke

Omejitve glede najvišje višine sedeža in povprečne teže temeljijo na antropometričnih podatkih (povprečna teža in dolžina nog glede na starost). Za ta kolesa se uporabljajo naslednje zahteve:

— prepovedana je uporaba kakršnih koli priprav za hitro sprostitev,

— prepovedana je namestitev trakov in ploščic za pritrditev na pedala,

— moč sprednjih zavor mora biti omejena, da se prepreči možnost izgube nadzora nad kolesom zaradi blokade koles,

— omogočena mora biti namestitev ali odstranitev pomožnih koles brez odvijanja pritrdilnih delov zadnje osi,

— kolesa za mlajše otroke ne smejo predstavljati nevarnosti zagozditve v nobenem položaju sedeža,

— kolesa za mlajše otroke morajo biti opremljena z vsaj dvema ločenima sistemoma zaviranja, enim spredaj in enim zadaj.

2. Gorska kolesa

Vsi varnostni sestavni deli na gorskih kolesih morajo biti zasnovani tako, da prenesejo vse sile, ki so pri običajni uporabi večje kot pri drugih vrstah koles (npr. vibracije ali udarci zaradi grobih cest, večje sile na vozne in krmilne sestavne dele in zavore), in da prenesejo zmanjšano delovanje zavor.

3. Tekmovalna kolesa

Vsi varnostni sestavni deli na tekmovalnih kolesih morajo biti zasnovani tako, da prenesejo vse sile, ki so pri običajni uporabi večje kot pri drugih vrstah koles (npr. večje hitrosti, večje sile na vozne in krmilne sestavne dele in zavore).

DEL II

Posebne varnostne zahteve za prtljažnike za kolesa

1. Splošne zahteve

Posebne zahteve in preskusne metode za prtljažnike za kolesa morajo zagotavljati varnost uporabnika in otroka, kadar se prevaža na kolesu. Proizvod mora opraviti preskuse stabilnosti in vzdržljivosti ter odpornosti na utrujenost materialov in temperature.

2. Uvrstitev

Prtljažnike je treba razvrstiti v razrede nosilnosti glede na predvideno uporabo in mesto na kolesu, kjer bo prtljažnik pritrjen.

3. Velikost

Velikost prtljažnikov, na katere se namestijo otroški sedeži, mora biti prilagojena za takšno uporabo.

4. Stabilnost

Vsi sestavni deli prtljažnika morajo biti zasnovani tako, da proizvod zagotavlja zadostno stabilnost pri običajni uporabi predvidenega uporabnika.

Deli prtljažnika morajo biti trdno sestavljeni in pritrjeni s priloženimi pripomočki za pritrditev ali pripomočki, ki jih je navedel proizvajalec, v skladu z navodili proizvajalca.

Vsi pripomočki za pritrditev morajo biti primerne velikosti.

Vplive vremenskih razmer na varnost prtljažnika je treba kar se da zmanjšati.

5. Ostri robovi

Izpostavljeni robovi, ki bi lahko med običajno vožnjo, običajnim ravnanjem ali vzdrževanjem prišli v stik s telesom voznika ali prevažanega otroka, ne smejo pomeniti tveganja za poškodbe. Konci vzmeti morajo biti zaobljeni ali zaščiteni.

6. Štrleči deli

Štrlečim delom se je treba bodisi izogibati bodisi jih ustrezno zasnovati, da se prepreči ali kar se da zmanjša tveganje za uporabnika ali prevažanega otroka.

7. Vidnost

Proizvod mora biti zasnovan tako, da kolo ostane vidno med uporabo v temi ali ob slabi vidljivosti.

8. Informacije o varnosti proizvoda

Prtljažnik mora ne glede na to, ali se prodaja ločeno kot dodatna oprema ali pa je pritrjen na kolo, vsebovati vsaj naslednje informacije za potrošnike:

(a) kako in kam na kolo je treba prtljažnik pritrditi;

(b) stalno oznako na proizvodu o največji nosilnosti prtljažnika in opozorilo, da se te nosilnosti ne sme preseči;

(c) primernost prtljažnika za namestitev otroškega sedeža;

(d) opozorilo, da se prtljaga lahko varno prevaža samo na prtljažniku;

(e) opozorilo, da se prtljažnika ne sme spreminjati;

(f) opozorilo, da je treba pritrdilne dele dobro pritrditi in redno preverjati;

(g) opozorilo, da se lahko kolo pri naloženem prtljažniku drugače odziva (zlasti pri usmerjanju in zaviranju);

(h) opozorilo, da je treba prtljago ali otroški sedež dobro pritrditi na prtljažnik v skladu z navodili proizvajalca in zagotoviti, da ni odvezanih trakov, ki bi lahko prišli med kolesa;

(i) navodila o namestitvi odbojnikov in luči, da se zagotovi stalna vidnost, zlasti pri naloženem prtljažniku;

(j) na proizvodu morajo biti stalno vidne in čitljive informacije o nazivu in naslovu proizvajalca, uvoznika ali zastopnika, blagovna znamka, model ter številka ali referenca proizvodne serije;